На основу члана 33. Уредбе о начину спровођења оцењивања усаглашености, садржају исправе о усаглашености, као и облику, изгледу и садржају знака усаглашености („Службени гласник РС”, број 98/09),

    Министар економије и регионалног развоја доноси

# ПРАВИЛНИК

# о начину стављања знакова усаглашености на производе, као и употреби знакова усаглашености

**„Службени гласник РСˮ, број 25 од 21. априла 2010.**

Члан 1.

Овим правилником ближе се прописује начин стављања знакова усаглашености на производе који су усаглашени са захтевима техничких прописа, пре стављања производа на тржиште и/или употребу, као и употреба знакова усаглашености.

Члан 2.

Знак усаглашености ставља произвођач, његов заступник или увозник у складу са техничким прописом, после спроведеног оцењивања усаглашености, самостално или по упутствима именованог тела за оцењивање усаглашености које је спровело или учествовало у оцењивању усаглашености или овлашћеног тела за оцењивање усаглашености које је вршило техничку процену.

Члан 3.

Знак усаглашености мора бити видљив, читљив и неизбрисив.

Стављање знака усаглашености врши се његовим утискивањем на производ, на који је могуће утиснути и трајно сачувати знак усаглашености, а да се при томе не проузрокују оштећења производа.

Знак усаглашености може да се утисне и на плочицу која је стављена на производ и која је предвиђена за ту намену.

Производи који се не могу означити утискивањем знака усаглашености, означавају се отискивањем тог знака бојом која се не може избрисати.

Члан 4.

Знак усаглашености се по правилу ставља на производ на месту које је лако доступно за преглед.

Знак усаглашености који је стављен на производ мора да се сачува у случају даље обраде, односно дораде производа (или делова производа) или када се тај производ уграђује у објекте или постројења.

Ако се знак усаглашености при обради, односно доради производа (или делова производа) мора одстранити, овај знак мора да се пренесе на друго место на производу.

Члан 5.

Ако на производ због његове природе није могуће ставити знак усаглашености утискивањем или отискивањем или ако то није могуће учинити на плочици на производу, знак усаглашености се ставља отискивањем на његову амбалажу или на налепницу или привезницу која се ставља на амбалажу производа и то се наводи у документацији која прати производ у складу са техничким прописом (упутство за употребу, гарантни лист или друга документација).

Ако знак усаглашености не може да се стави ни на амбалажу, овај знак се ставља отискивањем на документацији из става 1. овог члана.

Члан 6.

Ако је један производ предмет и других техничких прописа којима се уређују друга питања и којима се прописује стављање знака усаглашености, стављени знак усаглашености означава да је тај производ усаглашен и са захтевима тих других прописа.

Члан 7.

На производ се не може стављати други знак, симбол, натпис или друга ознаку чије стављање је забрањено законом којим се уређују технички захтеви за производе и оцењивање усаглашености.

Члан 8.

Неодговарајућим означавањем производа, сматра се стављање знака, симбола, натписа или друге ознаке чије стављање је забрањено законом којим се уређују технички захтеви за производе и оцењивање усаглашености, као и:

1) стављање знака усаглашености на производ на који се не примењује технички пропис;

2) нестављање знака усаглашености на производ за који је обавеза његовог стављања прописана одговарајућим техничким прописом.

Члан 9.

На производ из увоза Српски знак усаглашености може да се стави на основу решења надлежног министра којим је признато важење иностране исправе, односно знака усаглашености или на основу извода из регистра о важењу иностраних исправа и знакова усаглашености у Републици Србији, као и у случају иностраних исправа и знакова усаглашености који важе у Републици Србији на основу потврђеног међународног споразума.

Српски знак усаглашености може да се стави на производ из увоза и на основу Потврде о усаглашености коју издаје именовано тело за оцењивање усаглашености или на основу извода из евиденције тог тела о издатим потврдама о усаглашености, ако је то прописано техничким прописом.

Члан 10.

На производ који је усаглашен са прописаним захтевима и за које је то прописано техничким прописом ставља се СЕ знак у складу са уредбом којом се уређује облик, изглед и садржај знака усаглашености.

Члан 11.

Даном ступања на снагу овог правилника престају да важе Правилник о изгледу и употреби знака саобразности у систему атестирања производа („Службени лист СРЈ”, број 50/94) и Наредба о изгледу и употреби атестног знака („Службени лист СФРЈ”, бр. 4/79 и 31/81).

Члан 12.

Овај правилник ступа на снагу осмог дана од дана објављивања у „Службеном гласнику Републике Србије”.

          Број 110–00–30/2010–05

          У Београду, 13. априла 2010. године

          Министар,

          Млађан Динкић, с. р.